送林退思四川分司茶馬幹官
作者：葉適
朝代：宋

paragraphs: 棄繻詆關吏，廣殿射高名。
方從媚子引，豈料讒夫傾。
京師恩暮降，蜀道險朝升。
執手郭西門，惻愴難爲情。
有山擎空雪，有谷匝底冰。
烏樂謾後噪，猿孤定先鳴。
漢中王霸地，從古鋒鏑爭。
崩摧韓信壇，闕落張魯營。
感子奮衣去，客猛意自輕。
笑我老何怯，萬里今橫行。